**НАРЕДБА № 32**

**ЗА ОПРЕДЕЛЯНЕ ОБЕМА НА ЖИВОТНОВЪДНАТА ДЕЙНОСТ И МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА РАЗГРАД**

**РАЗДЕЛ І**

**ОБЩИ ПОЛОЖЕНИЯ**

**Чл.1(1)** Тази наредба определя обема на животновъдната дейност и местата за отглеждане на селскостопански животни в населените места и селищните образувания на територията на Община Разград, както и ограниченията и забраните за отглеждането им.

**(2)** В границите на регулация на населените места на територията на Община Разград е позволено отглеждането на селскостопански животни само за лични нужди.

**(3)** Отглеждането на селскостопански животни за стопански цели на територията на Община Разград се извършва извън границите на регулация на населените места, съгласно разпоредбите на Наредба № 44 от 20 април 2006 г. за ветеринарномедицинските изисквания към животновъдните обекти.

**Чл. 2(1)** Наредбата не се отнася за отглеждане на животни - компаньони, домашни любимци и лицензирани приюти за безстопанствени животни.

**(2)** Отглеждането на пчелни семейства се извършва в съответствие с разпоредбите на Закона за пчеларството.

**(3)** Отглеждането на всички останали животни, за които се изисква специално разрешение от РИОСВ (охлюви, земноводни, влечуги, калифорнийски червеи и др.), се извършва след получаване на съответното разрешително.

**РАЗДЕЛ ІІ**

**ОТГЛЕЖДАНЕ НА СЕЛСКОСТОПАНСКИ ЖИВОТНИ ЗА ЛИЧНИ НУЖДИ НА ТЕРИТОРИЯТА НА НАСЕЛЕНИТЕ МЕСТА В ОБЩИНА РАЗГРАД**

**Чл. 3.** **(1)** За нуждите на тази наредба територията на общината се районира както следва:

1. Първи градски район – А и Б;
2. Втори градски район;
3. Трети градски район А, Б, и В;
4. Четвърти район;

**(2)** Границите на районите по ал. 1 са определени в Приложение № 1, което е неразделна част от наредбата.

**(3)** Четвърти район: включва всички населени места с изключение на гр. Разград, включени в административните граници на Община Разград, в рамките, установени в регулационните планове на посочените села, включващи всички жилищни и паркови територии и земите по § 4 от ПЗР на Закон за собствеността и ползването на земеделските земи.

**Чл. 4.** Забранява се отглеждането на селскостопански животни в първи и втори градски район, както и в парцели граничещи по регулация с детски градини, училища и болнични заведения.

**Чл. 5.** В трети градски район А, Б и В се разрешава отглеждането на селскостопански животни в личните стопанства на физически лица за лични нужди до:

1. два броя едри преживни животни (ЕПЖ) и приплодите им до 12-месечна възраст;

2. десет броя дребни преживни (ДПЖ) с приплодите им до 9-месечна възраст;

3. три броя прасета за угояване, различни от свине майки и некастрирани нерези;

4. два броя еднокопитни и приплодите им до 12-месечна възраст;

5. десет възрастни зайци с приплодите им, но не повече от сто броя общо;

6. петдесет възрастни птици независимо от вида;

7. сто бройлера или подрастващи птици независимо от вида.

**Чл. 6.** За четвърти район се прилагат ограниченията, предвидени в чл.5.

**РАЗДЕЛ ІІI**

**ПРАВА И ЗАДЪЛЖЕНИЯ НА КМЕТОВЕТЕ И КМЕТСКИТЕ НАМЕСТНИЦИ**

**Чл. 7.** Кметовете и кметските наместници в общината:

1. Съдействат за изпълнението на мерките за профилактика, ограничаване и ликвидиране на болестите по животните;

2. Районират пасищата и водопоите в зависимост от епизоотичната обстановка, а при необходимост - забраняват използването им;

3. Предприемат мерки за недопускане на животни в депата за отпадъци;

4. Организират събирането на умрелите безстопанствени животни съгласно изискванията на Регламент (ЕО) № 1069/2009 на Европейския съюз и на Съвета от 21 октомври 2009 г. за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент за страничните животински продукти).

5. Предприемат мерки за недопускане използване на общински пасища и места за водопой от животни, които не са идентифицирани и на които не са извършени мерките по държавната профилактична програма и по програмите за надзор и ликвидиране на болестите по животните;

6. Предприемат мерки за недопускане на свободно движение на животни по улиците на населените места;

7. Кметът определя със заповед маршрута на движение на животните от сборни стада по улиците на населените места.

**Чл. 8.** Кметът на общината или упълномощени от него длъжностни лица, кметовете на населените места и кметските наместници осъществяват контрол при отглеждането на селскостопански животни за:

1. Спазване на допустимия брой селскостопански животни за отглеждане в регулация на населените места;

2. Опазване на общински територии от замърсяване вследствие отглеждане на селскостопански животни;

**Чл. 9.** При изпълнение на задълженията по чл. 7 и чл. 8 от настоящата наредба, Кметът на общината или упълномощени от него длъжностни лица, кметовете на кметства или кметските наместници съгласуват действията си с органите на РЗИ, РИОСВ, ОДБХ, МВР и други органи и институции, при необходимост.

**РАЗДЕЛ IV**

**ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИ ЛИЦА ОТГЛЕЖДАЩИ СЕЛСКОСТОПАНСКИ ЖИВОТНИ ЗА ЛИЧНИ НУЖДИ**

**Чл. 10.** На територията на Община Разград, физическите и юридически лица собственици на селскостопански животни са длъжни:

1. Да спазват изискванията за отглеждане на селскостопански животни, съгласно действащото законодателство на Република България и законодателството на Европейския съюз;

2. В границите на регулация на населените места да отглеждат селскостопански животни само за лични нужди до максимално допустимия, в зависимост от вида, брой, определен в Раздел II на тази наредба;

3. Да осигуряват условията, грижите и вниманието, съобразени с естествените им нужди, според вида и породата им, а именно:

а) пространство за настаняване и оборудване, отговарящи на физиологичните и поведенческите особености на животните;

б) подходящ микроклимат - помещенията да са с подходяща температура, влажност и движение на въздуха, проветряване и осветление;

в) необходимите количества подходяща храна, вода, които да ги поддържат в добро здравословно състояние;

г) свободен достъп до местата за хранене и поене;

д) необходимото пространство и свобода на движение;

е) подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните;

4. Да ги обезпаразитяват, ваксинират и да им осигуряват редовно профилактично и ветеринарномедицинско обслужване и незабавно лечение при заболяване или нараняване;

5. Да се грижат за здравето на животните, да ги предпазват от болка и страдание;

6. Да осигуряват наблюдение върху здравословното им състояние.

**Чл. 11.** **(1)** Собствениците на селскостопански животни (ЕПЖ, ДПЖ, свине и еднокопитни) са длъжни да предоставят животните си за идентификация по реда на Закона за ветеринарно медицинската дейност /ЗВМД/ и да регистрират в съответната Областна дирекция по безопасност на храните /ОДБХ/ животновъдните си обекти.

**(2)** Собствениците на животни по ал. 1 са длъжни да ги идентифицират чрез поставяне на Индивидуален идентификатор одобрен от Българската агенция по безопасност на храните /БАБХ/ и/или ветеринарномедицински паспорт, издаден от Областна дирекция по безопасност на храните - Разград.

**(3)** Забранява се транспортирането на селскостопански животни да се извършва на територията на община Разград без ветеринарномедицинско свидетелство, а за едрите преживни и еднокопитни животни - и с ветеринарномедицински паспорт.

**(4)** Животните се транспортират при условия, гарантиращи здравето, физиологичните и поведенческите им нужди в специализирани, лицензирани транспортни средства, а болни животни или животни, които са били в контакт с болни животни, само с писмено разпореждане на ветеринарен лекар.

**Чл. 12.** **(1)** Забранява се придвижването на неидентифицирани, съгласно разпоредбите на ЗВМД, едри преживни животни (ЕПЖ), дребни преживни животни (ДПЖ) и свине в населените места на община Разград.

**(2)** Забранява се движението на еднокопитни животни, използвани за животинска тяга на пътни превозни средства по улиците на населените места и републиканската пътна мрежа без да са идентифицирани и на които не са извършени мероприятията, предвидени в държавната профилактична програма. Движението на еднокопитните животни, използвани за животинска тяга на пътни превозни средства се извършва само с поставена предпазна престилка.

**Чл. 13.** **(1)** Забранява се отглеждането на селскостопански животни в стопански постройки, в които не може да се осигурят санитарно-хигиенните, ветеринарномедицинските изисквания за отглеждане на съответния вид животни, не отговарят на нормативните изисквания за опазване на околната среда и които не са регистрирани като животновъдни обекти по реда на Закона за ветеринарномедицинската дейност.

**(2)** Забранява се отглеждането на селскостопански животни в обекти, които са незаконни строежи по смисъла на Закона за устройство на територията /ЗУТ/ или не се ползват по предназначение.

**Чл. 14.** **(1)** В населените места и селищните образувания на община Разград се разрешава отглеждането на селскостопански животни в:

1. Заварени законни или търпими по смисъла на ЗУТ стопански постройки, които отговарят на санитарно-хигиенните, ветеринарномедицинските изисквания и на нормативните изисквания за опазване на околната среда.

2. Новоизградени стопански постройки по реда на ЗУТ и съответните подзаконови нормативни актове при спазване на санитарно-хигиенните, ветеринарномедицинските изисквания и на нормативните изисквания за опазване на околната среда.

**(2)** Постройките за отглеждане на животни се изграждат след издадено разрешение за строеж.

**Чл. 15.** Стопанските сгради да се изграждат и разполагат така, че да отговарят на условията предвидени в чл. 42, чл. 44 и чл. 45 от ЗУТ.

**Чл. 16.** **(1)** Отглеждането на животни се извършва в ограден двор, сгради или постройки отговарящи на следните ветеринарно-санитарни и хигиенни норми:

1. Водонепропускливи подове, позволяващи почистване, измиване и дезинфекция;

2. Дворове, позволяващи механично почистване и измиване;

3. Отделно помещение за фуражите;

4. Заустване на отпадните води, съобразно изискванията на нормативната уредба.

**(2)** Собствениците на животни са задължени да извършват ДДД (дезинфекция, дезинсекция и дератизация) дейности на помещенията, в които се отглеждат животните и дворовете, съгласно нормативната уредба и указанията на съответните органи.

**Чл. 17.** **(1)** Отглеждането на селскостопански животни за лични нужди се извършва в ограден двор, в сгради и постройки, отговарящи на следните изисквания:

1. Помещенията за отглеждане на селскостопански животни и птици се разполагат в имота на разстояние, отговарящо на изискванията на ЗУТ за отстояние от съседни имоти и жилищни/нежилищни сгради.

2. Местоположението и вида на стопанските сгради за отглеждане на животни и птици за лични нужди в урегулирани поземлени имоти се определят и съгласуват от специализираните служби на община Разград съобразно Закона за устройство на територията.

**(2)** Заустването на отпадни води от животновъдни постройки в канализационната мрежа става само с разрешение на ВиК оператора, обслужващ територията на община Разград, изразено в писмена форма. В населените места, където няма изградена канализация, заустването на отпадните води се извършва в изгребна яма или друго пречиствателно съоръжение, изградено в същия имот при спазване на нормативните изисквания.

**(3)** Собствениците на селскостопански животни осигуряват в своя двор съоръжения за временно депониране (съхранение) на животинските отпадъци (тор), отговарящи на следните изисквания:

1. Течен оборски тор - стопанството трябва да разполага с добре построено съоръжение или резервоар за течен оборски тор. Съхранението на течния оборски тор да се извършва в зависимост от броя на животните за период от 4 месеца. Да не се изграждат съоръжения за съхранение на течен оборски тор в близост до водни обекти. Препоръчва се разстоянието до тях да е най-малко 20 м.

2. Твърд оборски тор:

а) при пасищно отглеждане на животни капацитетът на изградените съоръжения да е достатъчен за съхраняване на генерирания в стопанството оборски тор, най-малко за 4 месеца;

б) при оборно отглеждане на животни, капацитетът на изградените съоръжения да е достатъчен за съхраняване на генерирания в стопанството оборски тор, най-малко за 6 месеца.

3. Торовата маса се използва по начин, непозволяващ замърсяване на почвата и околната среда или се депонира от собственика на животното (животните) в собствен имот, отстоящ най-малко на 300 метра от строителните граници на населеното място, както и от поземлени имоти с неземеделско предназначение, разположени извън строителните граници.

**(4)** Собствениците се задължават да поддържат помещенията и прилежащите към тях дворове и терени чисти, в добро хигиенно състояние и периодично да извършват дезинфекция и дезинсекция на същите.

**(5)** Не се допуска натрупването на оборски тор в постройките за отглеждане на животни и прилежащата към тях свободна дворна площ за разходка, като торовата маса ежедневно се събира в съоръженията по ал. 3 и същите периодично се почистват.

**(6)** Временно съхранение на торова маса в чужд или съсобствен поземлен имот се допуска само при наличие на писмено съгласие от собственика на имота с нотариална заверка на подписа, договор за наем или друг документ, удостоверяващ ползването на имота.

**(7)** Кмета на съответното населено място определя със заповед местата за депониране на торта, когато това се прави извън личния двор на стопаните на селскостопанските животни.

**Чл. 18.** **(1)** Собствениците на селскостопански животни са длъжни да осигурят необходимите условия за безопасността на движението при придвижване на животните по улиците и пътищата на територията на общината (когато липсва друга възможност за придвижване).

**(2)** Собствениците на селскостопански животни са длъжни да им осигурят придружител когато ги извеждат и прибират до и от събирателните пунктове. Задължават се ползвателите на сборните пунктове за животни ежедневно да ги почистват и поддържат в приличен вид.

**Чл. 19.** **(1)** Собствениците на селскостопански животни са длъжни незабавно да уведомят за умрели животни ветеринарния лекар, обслужващ животновъдния обект и кмета на населеното място.

**(2)** Забранява се изхвърлянето на трупове на умрели животни в контейнерите и кофите за битови отпадъци и съдовете за разделно събиране на отпадъци.

**(3)** Забранява се изхвърлянето на странични животински продукти и умрели животни извън определените за целта места.

**Чл. 20.** Забранява се:

1. Свободното пускане на селскостопански животни в строителните граници на населените места в общината, придвижването на болни от заразни и паразитни болести животни през населените места, освен в случаите, когато е разпоредено от ветеринарно-медицинските органи;

2. Замърсяване на общински терени и площи в резултат на отглеждането на селскостопански животни;

3. Отглеждането, преминаването и пашата на селскостопански животни в обществени озеленени площи на урбанизираните територии, в това число всички паркове, градини, улично озеленяване, извънселищно озеленяване и паркове, гробищни паркове, на територията на спортни обекти, в междублоковите пространства, в дворовете на здравни заведения, училища, детски градини и детски ясли и заведения за социални грижи, санитарно-охранителни зони на водоизточници и водоснабдителни съоръжения;

4. Отглеждането на селскостопански животни, пчелни семейства и птици в жилищни сгради в режим на етажна собственост;

5. Навлизането на селскостопански животни в урегулирани поземлени имоти и земеделски имоти, които не са собственост на собственика на селскостопанските животни или няма правно основание да ги ползва;

6. Клането на животни и първичната обработката на животински продукти на обществени места (по тротоарите, улиците, площадите и др.);

7. Оставянето на животни без надзор, както и свободното им придвижване (без придружител);

8. Влизането, преминаването и паша на животни в земи с посеви, трайни или цветни насаждения, освен в случаите на собственост или учредено вещно право върху земята;

9. Влизането, преминаването и паша на животни на пасища, мери и ливади, при липса на правни основания за това.

**РАЗДЕЛ V**

**ОТГЛЕЖДАНЕ НА СЕЛСКОСТОПАНСКИ ЖИВОТНИ СЪС СТОПАНСКА ЦЕЛ**

**Чл. 21.** **(1)** Отглеждането на селскостопански животни със стопанска цел е разрешено извън строителните граници на населените места в община Разград, като се извършва в сгради, предназначени за отглеждане на съответния вид животни.

**(2)** В обекти, които не отговарят на изискванията за индустриално отглеждане със стопанска цел на съответния вид животни, е допустим следният обем:

1. ЕПЖ - до 9 бр. с приплодите до 12-месечна възраст;

2. ДПЖ - до 50 бр. с приплодите до 9-месечна възраст;

3. еднокопитни - до 10 бр. с приплодите им до 12-месечна възраст;

4. прасета за угояване - до 5 бр. или 1 свиня - майка с приплодите;

5. зайци - до 120 бр.;

6. птици - до 350 бр. кокошки носачки;

7. до 500 бройлера или подрастващи птици от други видове.

**(3)** Отглеждането на селскостопански животни със стопанска цел се извършва само в обекти, регистрирани в БАБХ, по реда на чл. 137 от ЗВМД.

**(4)** Местоположението на обектите за отглеждане на селскостопански животни със стопанска цел да се съгласува с РЗИ - Разград.

**Чл. 22.** **(1)** Изграждането на обекти за отглеждане на селскостопански животни в обем, надвишаващ този по чл. 21, ал. 2, е допустимо само извън строителните граници на населените места. По изключение е допустимо промишлено отглеждане на селскостопански животни в сгради, въведени в експлоатация със съответното предназначение по реда на Закона за устройство на територията.

**(2)** Отглеждане на селскостопански животни в обем, надвишаващ този по чл. 21, ал. 2, е допустимо и в сгради, представляващи търпими строежи по смисъла на Закона за устройство на територията. За установяването на режим на търпимост следва да се докаже по предвидения в Закона за устройство на територията ред, че сградата се е ползвала със съответното конкретно предназначение преди 31.03.2001 г.

**(3)** Извършването на строителни работи във връзка с привеждане на животновъдните обекти в съответствие с нормативните изисквания за извършване на конкретната животновъдна дейност се разрешава по реда на Закона за устройство на територията.

**Чл.23.** При отглеждане на селскостопански животни със стопанска цел собствениците на животновъдни обекти упражняват дейността си съобразно разпоредбите на Закона за ветеринарномедицинската дейност (ЗВД) и съответните подзаконовите нормативни актове.

**Чл. 24.** Собствениците на животновъдни обекти за отглеждане на селскостопански животни със стопанска цел са длъжни да спазват съответните разпоредби от настоящата наредба.

**Чл. 25.** Животновъдните обекти, в които се отглеждат животни с цел добив на суровини и храни, които се предлагат на пазара, се определят като ферми и се регистрират по реда на Закона за ветеринарномедицинската дейност.

**Чл. 26.** Контрола по изпълнение изискванията на тази наредба се осъществява съгласно разпоредбите на Закона за ветеринарномедицинската дейност и Наредба № 44 от 20 април 2006 г. за ветеринарномедицинските изисквания към животновъдните обекти.

**ДОПЪЛНИТЕЛНИ РАЗПОРЕДБИ**

§ 1. По смисъла на наредбата:

1. „**Отглеждане за лични нужди**” е отглеждането на селскостопански животни в обем съгласно чл. 4а от Наредба № 44 от 20.04.2006 г. за ветеринарномедицинските изисквания към животновъдните обекти;

2. „**Отглеждането на селскостопански животни със стопанска цел**” е отглеждането на селскостопански животни в обем, надвишаващ обема по чл. 4а от Наредба № 44 от 20.04.2006 г. за ветеринарномедицинските изисквания към животновъдните обекти;

3. „**Идентификация на животно**“ е характеризирането му по неговата маркировка, паспортни и регистрационни данни;

4. „**Селскостопански животни**“ са едри преживни животни, дребни преживни животни, свине, еднокопитни животни, зайци, птици, риби и пчелни семейства, отглеждани и развъждани със селскостопанска цел за производство на животински продукти, други селскостопански цели или за работа.

5. „**Животновъден обект**“ е всяко място, където временно или постоянно се отглеждат или настаняват животни, с изключение на ветеринарни клиники или амбулатории;

6. **"Собственик или ползвател на животновъден обект"** е физическо или юридическо лице, което притежава документи, доказващи собствеността или правото на ползване на обекта;

7. „**Лични нужди**“ е отглеждане на продуктивни животни в лични стопанства с цел добив на суровини и храни за лична употреба.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 2. Наредбата се издава на основание чл. 133, ал. 1 от Закона за ветеринарномедицинската дейност и чл. 21 ал.2 от Закона за местното самоуправление и местната администрация и отменя ***раздел V „Начини за отглеждане на домашни животни и птици със стопанска, спортна и научна цел, животни – компаньони и на пчелни семейства“*** от Наредба № 1 на Общински съвет Разград за общественият ред на територията на Община Разград.

§ 3. Привеждането на личните стопанства в съответствие с изискванията на тази Наредба да се извърши в срок от шест месеца от влизането й в сила.

§ 4. Настоящата Наредба е приета с Решение №119 по Протокол №10 от проведено на 25.06.2024 г. заседание на Общински съвет Разград и влиза в сила три дни от разгласяването й чрез местните печатни издания или по друг подходящ начин, съгласно разпоредбата на чл. 78, ал. 3 от АПК.